Forseti Úkraínu biður fólk að halda ró sinni og segist enn eiga eftir að fá að sjá gögn sem styðja fullyrðingar um yfirvofandi innrás Rúsa. Enn fjölgar í hópi ríkja sem ráðleggja ríkisborgurum sínum að fara úr landi.
Ítalía er nú komin í hóp þeirra ríkja sem hvetja sína ríkisborgara til þess að yfirgefa Úkraínu sem allra fyrst. Og stjórnvöld í Ísrael hafa gert slíkt hið sama.
I am calling again upon Israelis in Ukraine: come home.
Til allra Ísraela í Úkraínu: komið heim - segir Naftali Bennett forsætisráðherra Ísraels. Bandaríkin gengu skrefinu lengra og hafa flutt á brott starfsfólk sendiráðsins í Úkraínu, bandarísk stjórnvöld segjast hafa gögn sem styðji fullyrðingar um það að Rússar geti ráðist inn í landið á hverri stundu. Volodymyr Zelensky, forseti Úkraínu, biður fólk að halda ró sinni - uppþot og skelfing eru okkar verstu óvinir segir Zelensky. Úkraínuforseti segir einnig að ef til séu gögn um það að innrás Rússa sé yfirvofandi eigi hann enn eftir að fá að sjá þau.
Joe Biden, forseti Bandaríkjanna, og Vladimír Pútin, forseti Rússlands, ræddu saman í síma seinni partinn í gær í rétt rúma klukkustund. Það símtal virðist litlu hafa breytt.
The Americans are artificially inflating hysteria around the so-called planned Russian invasion.
Þarna heyrðist í Yuri Ushakov, ráðgjafa Pútíns eftir símafund forsetanna. Ushakov segir Bandaríkjamenn búa til og blása upp hysteríu í kringum meinta skipulagða innrás Rússa í Úkraínu. Biden segist hafa tjáð Pútín að Bandaríkin séu tilbúin að bregðast hratt við og með afgerandi hætti ef af innrás verði. Biden hefur boðað íþyngjandi efnahagsþvinganir gagnvart Rússum og í kvöldfréttum sjónvarps í gær sagði Þórdís Kolbrún Reykfjörð Gylfadóttir utanríkisráðherra að íslensk stjórnvöld myndu styðja slíkar aðgerðir ef til innrásar kæmi.

Ítalía og Ísrael biðja ríkisborgara sína að koma sér burt frá Úkraínu vegna óvissunnar um mögulega innrás Rússa. Forseti Úkraínu biður fólk að halda ró sinni og segist enn eiga eftir að fá að sjá gögn sem styðja fullyrðingar um yfirvofandi innrás Rússa. 